b'\n_START_ARTICLE_\nVidi\xc5\xa1ki\xc5\xb3 gimnazija\n_START_SECTION_\nIstorija\n_START_PARAGRAPH_\nMokykla Vidi\xc5\xa1k\xc4\x97se prad\xc4\x97ta statyti dar 1988 m. I\xc5\xa1 prad\xc5\xbei\xc5\xb3 buvo nuspr\xc4\x99sta, jog tai bus profesin\xc4\x97 technikos mokykla, nes Ignalinos rajone tokios mokymo \xc4\xafstaigos dar nebuvo. Vidi\xc5\xa1ki\xc5\xb3 gyvenviet\xc4\x97s vaikai mok\xc4\x97si Ignalinos 1-ojoje vidurin\xc4\x97je mokykloje. Kasdienis vaik\xc5\xb3 ve\xc5\xbeiojimas \xc4\xaf mokykl\xc4\x85 k\xc4\x97l\xc4\x97 daug problem\xc5\xb3. Tad prisid\xc4\x97jus dar ir t\xc4\x97v\xc5\xb3 skundams direktoriaus S. Pe\xc4\x8di\xc5\xabros iniciatyva buvo nuspr\xc4\x99sta Vidi\xc5\xa1k\xc4\x97se atidaryti devynmet\xc4\x99 bendrojo lavinimo mokykl\xc4\x85. Dar tebevykstant mokyklos statybos darbams, 1991 m. jos direktoriumi tapo Eminuelis Le\xc5\xa1kevi\xc4\x8dius. Nors 1991 m. rugs\xc4\x97jo m\xc4\x97nes\xc4\xaf dar tebevyko statybos darbai, keliose klas\xc4\x97se jau buvo priglausti pradinukai. 1992 m. jo pavaduotoja paskirta Zinov\xc4\x97ja Luneckien\xc4\x97, u\xc5\xbeklasin\xc4\x97s veiklos organizatore \xe2\x80\x93 Milda Mudinien\xc4\x97. 1992 m. prad\xc4\x97tas formuoti naujas, jau Vidi\xc5\xa1ki\xc5\xb3 devynmet\xc4\x97s mokyklos pedagog\xc5\xb3 kolektyvas. 1995 m. mokykloje dirbo 25 pedagogai, i\xc5\xa1 j\xc5\xb3 20 tur\xc4\x97jo auk\xc5\xa1t\xc4\x85j\xc4\xaf i\xc5\xa1silavinim\xc4\x85. 1996 m. mokykla i\xc5\xa1leido pirm\xc4\x85j\xc4\x85 abiturient\xc5\xb3 laid\xc4\x85._NEWLINE_2006 m. baland\xc5\xbeio m\xc4\x97n. Vidi\xc5\xa1ki\xc5\xb3 vidurin\xc4\x97je mokykloje buvo vykdoma vidurinio ugdymo programos akreditacija. Akreditavimo komisija analizavo pateiktus dokumentus, bendravo su mokytojais, mokiniais, t\xc4\x97vais, mokyklos steig\xc4\x97jo atstovais. Atsi\xc5\xbevelgdama \xc4\xaf vidurinio ugdymo programos akreditacijos komisijos nutarim\xc4\x85, bir\xc5\xbeelio 21 d. Lietuvos Respublikos \xc5\xa1vietimo ir mokslo ministr\xc4\x97 pasira\xc5\xa1\xc4\x97 \xc4\xafsakym\xc4\x85 akredituoti Vidi\xc5\xa1ki\xc5\xb3 vidurin\xc4\x97je mokykloje vykdom\xc4\x85 vidurinio ugdymo program\xc4\x85. Ignalinos rajono savivaldyb\xc4\x97s tarybos bir\xc5\xbeelio 23 d. sprendimu nuo 2006 met\xc5\xb3 rugs\xc4\x97jo 1 d. Vidi\xc5\xa1ki\xc5\xb3 vidurin\xc4\x97 mokykla tapo gimnazija.'